Bastet
Store norske leksikon,Historie,Verdens historie og samtidshistorie,Afrika,Det gamle Egypt
Bastet er en egyptisk løve- og kattegudinne. Navnet betyr «Hun fra Bubastis (Bast)», byen der hennes viktigste tempel lå. Bastet ble også dyrket andre steder i Det gamle Egypt, blant annet i Memfis og Heliopolis.
Opprinnelig ble Bastet fremstilt som en kvinneskikkelse med løvehode. Senere hadde hun som regel kattehode, antakelig fra rundt 16. århundre fvt. og langt ned i antikken. På en rekke av hennes kultsteder er det funnet kattefigurer og kattekirkegårder. Svært utbredt var fremstillingen av Bastet som en kvinne med kattehode, som i høyre hånd holder et symbol med løvehode, i venstre en kurv. Bastet er ofte identifisert med andre gudinner, for eksempel Hathor.Til hennes kult hørte store fester. Herodot beskriver hennes fest i Bubastis. Grekerne likestilte Bastet med gudinnen Artemis. Les mer i Store norske leksikon Religion i Det gamle Egypt Det gamle Egypt